Hagen til VG: - Har mareritt om kollisjonen

MISTET LAPPEN: Carl I. Hagen avsluttet et svært turbulent år med å kjøre ned kjæresteparet David Wagemann (30) og Bettina Håberg Badendyck (24) i Oslo. Nå risikerer han minst et halvt år som fotgjenger etter nyttårsulykken. . Arkivfoto: HELGE MIKALSEN

Carl I. Hagen kjørte ned kjærestepar - mistet lappen

David Wagemann (30) og kjæresten Bettina Håberg Badendyck (24) skulle gå en liten nyttårstur. Da ble de påkjørt av Carl I. Hagen.

Rune Thomas Ege

Lars M. Glomnes

Gunn Kari Hegvik

Øyvind Engan

Oppdatert 3. januar 2012

Artikkelen er over åtte år gammel

Den tidligere Frp-toppen ble fratatt førerkortet på stedet, og må nå trolig belage seg på minst seks måneder som fotgjenger.

- Jeg husker at jeg lå på bakken, og at Eli og Carl I. Hagen kom ut av bilen og sa at de ikke så oss, sier Wagemann til VG.

Det var like etter klokken 18.40 på nyttårsaften kjæresteparet hadde gått tur gjennom Frognerparken.

Sammen med kona Eli var Carl I. Hagen på vei oppover Halvdan Svartesgate - på vei på nyttårsfest - da ulykken skjedde.

- Jeg husker at jeg gikk ut på gangfeltet. Plutselig fløy jeg i luften og landet på bakken, sier Wagemann til VG.

LES HELE DEN DRAMATISKE HISTORIEN TIL KJÆRESTEPARET I DAGENS PAPIRUTGAVE AV VG ELLER PÅ VG+ PÅ NETTBRETT OG MOBIL!

Les mer i dagens papirutgave av VG eller på VG+

Ifølge Wagemann gikk han med refleks da ulykken skjedde i det opplyste fotgjengerfeltet. 30-åringen forteller at ekteparet Hagens bil kom fra høyre, slik at han og kjæresten hadde krysset mer enn halve kjørebanen da de ble truffet.

I går lå Bettina Håberg Badendyck fortsatt på Ullevål universitetssykehus, kraftig forslått og med hjernerystelse. Kjæresten slapp fra sammenstøtet med Carl I. Hagens bil med en brist i leggen.

- Førerkortet til den mannlige bilføreren ble beslaglagt på stedet med hjemmel i veitrafikkloven. Han samtykket også til beslaget, sier politiførstebetjent Frank Halse, etterforskningsleder ved seksjon for trafikk- og sjøtjeneste i Oslo-politiet til VG.

Måtte blåse

Da politiet og ambulanse kom til stedet bare minutter etter ulykken, måtte Carl I. Hagen gjennom promillekontroll. Den ga ingen utslag.

- Vi har ingen mistanke om at føreren var påvirket på noen måte, sier Halse.

Carl I. Hagen ønsket i går ikke å la seg intervjue av VG, men svarte skriftlig på spørsmål.

- Det var en forferdelse for alle oss berørte og særlig selvsagt for de som ble truffet og skadet. Jeg håper inderlig de ikke ble påført noen varig skade og ønsker dem god bedring, skriver Carl I. Hagen i en uttalelse til VG.

Minst seks måneder

Hva slags straff politikeren kan vente seg, er foreløpig uvisst. Men Veitrafikkloven og Forskrift om tap av retten til å føre motorvogn er krystallklar:

«Er person med førerett ilagt straff for ikke å ha overholdt vikeplikt overfor person i fotgjengerfelt og det har oppstått personskade eller slik skade lett kunne ha oppstått, bør tap av føreretten fastsettes til minst 6 måneder», heter det i forskriften.

TAUS: Siv Jensen. Foto: KNUT ERIK KNUDSEN/VG

Hagen skriver til VG at han vil ta konsekvensene av politiets etterforskning.

- Politiet har foretatt avhør, promillekontroll viste 0,0 og førerkort har jeg samtykket til at er rutinemessig midlertidig inndratt. Jeg avventer politiets behandling og sover dårlig med bildet av paret foran bilen og kollisjonen på netthinnen. Det og mange spørsmål må jeg leve med og så ta de konsekvenser som måtte komme, skriver Hagen til VG.

Flere vitner

Det var flere vitner til ulykken, og ifølge politiet må både disse og Hagen inn til avhør - trolig i løpet av de nærmeste dagene.

- Det ble gjort åstedsundersøkelser, og patruljen på stedet gjorde en vurdering på at beslag var det riktige, sier Halse.

- Vet dere noe om hvor fort bilen kjørte da ulykken skjedde?

- Nei, det er litt for tidlig å si. Vi gjorde bare et kort avhør av føreren på ulykkesstedet like etter kollisjonen. Så vil det bli foretatt et lengre avhør av både han og vitner senere. Vi har heller ikke fått snakket ordentlig med de skadede. Når vi får gjort alt dette, håper vi at vi har fått et litt bedre bilde av hva som skjedde, sier Halse.

- Skremmende og dramatisk

TAUS: Eli Hagen. Foto: KRISTER SØRBØ, VG

Det er ikke første gang ekteparet Hagen havner i media etter kjøreuhell. I 2001 kjørte Eli Hagen ektemannen på middag på slottet før hun tok snarveien ned slottstrappen - i bil.

Selv beskriver Hagen ulykken på nyttårsaften som skremmende og dramatisk.

- Jeg beklager meget sterkt uhellet og som sjåfør opplevde jeg marerittet, nemlig et fotgjengerpar rett foran bilen uten mulighet til å stoppe. Om det var lysforhold eller mørke klær uten refleks om kvelden vites ikke, men paret var ikke synlig for meg før de var rett foran bilen, skriver Carl I. Hagen til VG.

Eli Hagen har ikke besvart VGs henvendelser hverken søndag eller i går.

VG var mandag også i kontakt med Frp-leder Siv Jensen. Hun hadde ingen kommentar til saken.

- Nå er jeg på ferie, og så langt unna, at dette må dere nesten ta med noen andre, sier Jensen på telefon til VG.

Publisert: 03.01.12 kl. 06:36 Oppdatert: 03.01.12 kl. 16:18